**Tisztelt Búcsúzók, kedves Deim család!**

**Polgármesterként volt már alkalmam díszpolgári kitüntetést átadni, felemelő érzés, búcsúztatni eddig senkit nem kellett, hála Istennek, nem könnyű. Deim Pálra, azonban nem elsősorban illetve nem csak díszpolgárként emlékezünk. Őszintén, nem olyan jól ismertem, mint művésztársai, illetve a művészettel foglalkozók, de minden egyes alkalom, amikor volt szerencsém találkozni vele, sőt javítanék, amikor voltam olyan szerencsés, hogy találkozhattam vele, valamit adott nekem. Polgármesterként egyik legelső hivatalos feladatom volt, hogy a várost képviseljem a Nemzet Művésze díjátadón, ahol Deim Pál is szerepelt a kitüntetettek között. Rögtön megtapasztalhattam a város, a helyi művészeti élet esszenciáját: én is abban a kitüntetésben részesültem, hogy eme nagyszerű emberek között lehetek. Városunk arról híres, hogy rengeteg művész él és alkot itt, de Deim Pál nem egyszerűen egy itt élő és alkotó országos és nemzetközi hírű művész volt. Városvédő, lokálpatrióta, teremtő, építő, alkotó és kritikus ember, bölcs és cinikus, sokakat szerető és nagyon szerethető Pali bácsi volt.**

**Munkásságát nem vagyok hivatott méltatni, megteszik ezt majd az utánam szólók, én arra emlékeztetnék, amiért a város díszpolgára is lett: Szentendre elkötelezett híve, nagy tudású városvédő, fél évszázadon keresztül a Műemléki Albizottság meghatározó tagja, művészeti, várostörténeti- és várospolitikai írások, elemzések szerzője.**

**Talán a mosolya és a szemei, amelyek a képein túl a legtöbbet elárultak róla: a tekintetében egészen mélyen gyökerező tudás és humor volt, a szája szegletében mindig ott játszott egy apró mosolyba bújtatott gondolat.**

**A sors pont a minap hozta elém Áprily Lajos egy versét, melynek címe Ámulni még**

**Ámulni még, ameddig még lehet,  
amíg a szíved jó ütemre dobban,  
megőrizni a táguló szemet,  
mellyel csodálkoztál gyerekkorodban.**

**Elálmélkodni megszokottakon:  
az andezitre plántált ősi váron,  
virágokon, felhőkön, patakon,  
az azúrban kerengő vadmadáron,**

**a csillagon, ha végtelen terek  
hajítják át a késő-nyári égen.  
S ámulva szólni: Most voltam gyerek.  
S vén volnék már – s itt volna már a végem?**

**Deim Pál tudott ámulni, rácsodálkozni, és mindezt át tudta adni. A város szépségeire és értékeire fáradhatatlanul hívta fel a figyelmünket, képeiből pedig az örök és végtelen terek, a „most voltam gyerek, kíváncsi vagyok” látszik. Kíváncsi volt a pályatársakra is, érdeklődött, eljött, ha hívtuk, mindig örömmel nyugtáztuk, hogy Deim Pál is itt van.**

**Pali bácsi itt is maradt, ott lesz velünk a következő kiállítás megnyitókon, programokon is. Egyszerűen nem ment el. Olyan erős és meghatározó a szellemisége, az alakja, ahogy jellegzetes kalapjával a fején a botjával a kezében szombat délelőttönként a piacon végigsétált, hogy azt hiszem ott lesz holnap délelőtt is a Bükkös parton.**

**Ma azt kell mondanom, Isten nyugosztalja, de tényleg bízom abban, hogy fog még súgni nekünk, ha a várost illető kérdésekben tanácsra lenne szükségünk.**

**Isten Áldja!**